Document ID: 31980L0777

Id-Direttiva tal-Kunsill
tal-15 ta’ Lulju 1980
dwar l-approssimazzjoni tal-liġijiet ta’ l-Istati Membri relatati ma’ l-isfruttament u t-tqegħid fis-suq ta’ ilmijiet minerali naturali
(80/777/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 100 ta’ dan,
Wara li kkunsidra l-proposta tal-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi, l-liġijiet ta’ l-Istati Membri jiddefinixxu l-ilmijiet minerali naturali; filwaqt li, definizzjonijiet li jvarjaw huma adottati għal dak li għandu x’jaqsam ma’ dan fi ħdan il-Komunità; filwaqt li dawn il-liġijiet jistabbilixxu t-termini li fuqhom l-ilmijiet minerali naturali huma rikonoxxuti bħala tali u jirregolaw il-kondizzjonijiet għall-isfruttament tan-nixxigħat; filwaqt li, barra minn hekk, huma jistipulaw ukoll ir-regoli speċifiċi għat-tqegħid fis-suq ta’ l-ilmijiet inkwistjoni;
Billi, d-differenzi bejn dawn il-liġijiet ifixklu l-moviment ħieles ta’ l-ilmijiet minerali naturali, billi jikkrejaw sitwazzjonijiet kompetittivi diversi, u konsegwentement jaffettwaw direttament l-istabbiliment u l-funzjonament tas-suq komuni;
Billi, f’dan il-każ partikolari, l-eliminazzjoni ta’ dawn il-barrieri tista’ tinkiseb kemm bl-obbligu fuq kull Stat Membru li jippermetti t-tqegħid fis-suq fuq it-territorju tiegħu ta’ ilmijiet minerali naturali rikonoxxuti bħala tali minn kull wieħed mill-Istati Membri l-oħra u wkoll bl-istabbiliment ta’ regoli komuni li jikkonċernaw b’mod partikolari l-kondizzjonijiet mikrobijoloġiċi li għandhom jiġu ssodisfati u l-kondizzjonijiet fejn għandhom jintużaw ismijiet speċifiċi għal ċerti ilmijiet minerali;
Billi, sakemm jiġi konkluż il-ftehim dwar ir-rikonnoxximent reċiproku ta’ ilmijiet minerali naturali bejn il-Komunità u pajjiżi terzi, għandhom jiġu stipulati t-termini li fuqhom, sakemm jiġi implimentat il-ftehim imsemmi, prodotti simili impurtati minn pajjiżi terzi jistgħu jitħallew jidħlu fil-Komunità bħala ilmijiet minerali naturali;
Billi, wieħed irid jieħu ħsieb li jassigura li l-ilmijiet minerali naturali jżommu fl-istadju tat-tqegħid fis-suq dawk il-karatteristiċi li ppermettewlhom li jiġu rikonoxxuti bħal tali; filwaqt li, għaldaqstant, il-kontenituri użati għall-imballaġġ tagħhom għandhom ikollhom għeluq adattat;
Billi, fir-rigward ta’ twaħħil ta’ tikketti, l-ilmijiet minerali naturali huma suġġetti għar-regoli ġenerali stabbiliti mid-Direttiva tal-Kunsill 79/112/KEE tat-18 ta’ Diċembru 1978 dwar l-approssimazzjoni tal-liġijiet ta’ l-Istati Membri relatati mat-twaħħil ta’ tikketti, il-preżentazzjoni u r-reklamar ta’ oġġetti ta’ l-ikel għall-bejgħ lill-konsumatur finali [4]; filwaqt li, għal din ir-raġuni, din id-Direttiva tista’ tiġi limitata għall-provvediment ta’ żidiet u d-derogi li jridu jsiru għal dawk ir-regoli ġenerali;
Billi, sabiex il-proċedura tiġi ssimplifikata u mħaffa, il-Kummissjoni għandha tkun fdata bl-adozzjoni ta’ miżuri ta’ implimentazzjoni tekniċi, u b’mod partikolari bid-definizzjoni tal-proċedura biex jittieħdu l-kampjuni u l-metodi ta’ analiżi neċessarji biex tiġi kkontrollata l-kompożizzjoni ta’ l-ilmijiet minerali naturali;
Billi, fil-każijiet kollha fejn il-Kunsill jinkariga lill-Kummissjoni bir-responsabbiltà ta’ l-implimentazzjoni tar-regoli stabbiliti li jikkonċernaw l-oġġetti ta’ l-l-ikel intenzjonati għall-konsum uman, għandha ssir dispożizzjoni għal proċedura li tistabbilixxi kooperazzjoni mill-qrib bejn l-Istati Membri u l-Kummissjoni fi ħdan il-Kumitat Permanenti għall-Oġġetti ta’ l-Ikel, imwaqqaf mid-Deċiżjoni 69/414/KEE [5],
ADOTTA DIN ID-DIRETTIVA:
L-Artikolu 1
1. Din id-Direttiva tikkonċerna l-ilmijiet estratti mill-art ta’ Stat Membru u rikonoxxuti mill-awtorità responsabbli ta’ dak l-Istat Membru bħala ilmijiet minerali naturali li jissodisfaw id-dispożizzjonijiet ta’ l-Anness I, it-Taqsima I.
2. Din id-Direttiva tikkonċerna wkoll l-ilmijiet estratti mill-art ta’ pajjiż terz, importati fil-Komunità u rikonoxxuti bħala ilmijiet minerali naturali mill-awtorità responsabbli ta’ Stat Membru.
L-ilmijiet, li hemm referenza għalihom fl-ewwel subparagrafu jistgħu jiġu rikonoxxuti bħala tali biss, jekk l-awtorità responsabbli fil-pajjiż ta’ l-estrazzjoni tkun iċċertifikat li huma jissodisfaw l-Anness I, it-Taqsima I, u li qed isiru kontrolli regolari fuq l-applikazzjoni tad-dispożizzjonijiet ta’ l-Anness II, il-paragrafu 2.
Il-validità taċ-ċertifikazzjoni li hemm referenza għaliha fit-tieni subparagrafu ma tistax taqbeż perjodu ta’ sentejn. M’għandux ikun hemm bżonn li tiġi repetuta l-proċedura ta’ rikonoxximent li hemm referenza għaliha fl-ewwel subparagrafu jekk iċ-ċertifikazzjoni hija mġedda qabel it-tmiem tal-perjodu msemmi.
3. Din id-Direttiva m’għandhiex tapplika għal:
- ilmijiet li huma prodotti mediċinali fit-tifsira tad-Direttiva 65/65/KEE [6],
- ilmijiet minerali naturali użati f’ras il-għajn għal skopijiet kurattivi fi stabbilimenti termali jew idrominerali.
4. Ir-raġunijiet li għalihom jiġi mogħti r-rikonoxximent li hemm referenza għalih fil-paragrafi 1 u 2, għandhom jiġu ddikjarati fil-forma adegwata mill-awtorità responsabbli ta’ l-Istat Membru u għandhom jiġu ppubblikati uffiċjalment.
5. Kull Stat Membru għandu jinforma lill-Kummissjoni bil-każijiet fejn ir-rikonoxximent li hemm referenza għalih fil-paragrafi 1 u 2 ikun mogħti jew irtirat. Il-lista ta’ ilmijiet minerali naturali rikonoxxuti bħala tali għandha tiġi ppubblikata fil-Ġurnal Uffiċjali tal-Komunitajiet Ewropej.
L-Artikolu 2
L-Istati Membri għandhom jieħdu l-miżuri neċessarji biex jassiguraw li l-ilmijiet biss li hemm referenza għalihom fl-Artikolu 1 li jikkonformaw mad-dispożizzjonijiet ta’ din id-Direttiva jistgħu ikunu kkumerċjalizzati bħala ilmijiet minerali naturali.
L-Artikolu 3
Nixxigħat ta’ ilma minerali naturali jistgħu jiġu sfruttati u l-ilmijiet tagħhom ibbottiljati biss skond l-Anness II.
L-Artikolu 4
1. Ilma minerali naturali, fl-istat tiegħu f’ras il-għajn, ma jistax ikun is-suġġett ta’ xi trattament jew ta’ żieda oħra barra:
(a) is-separazzjoni ta’ l-elementi mhux stabbli tiegħu, bħall-kompożizzjonijiet ta’ ħadid u ta’ kubrit, bil-filtrazzjoni jew b’dikantazzjoni, possibbilment preċedut bl-ossiġinazzjoni, sakemm dan it-trattament ma jbiddilx il-kompożizzjoni ta’ l-ilma f’dak li għandu x’jaqsam mal-kostitwenti essenzjali li jagħtuh il-karatteristiċi tiegħu;
(b) l-eliminazzjoni totali jew parzjali ta’ diossidu mingħajr karbonju b’metodi fiżiċi esklussivi;
(ċ) l-introduzzjoni jew l-introduzzjoni mill-ġdid ta’ diossidu tal-karbonju skond il-kondizzjonijiet stipulati fl-Anness I, it-Taqsima III;
2. B’mod partikolari, għandu jkun projbit kull trattament ta’ diżinfezzjoni, bi kwalukwe mezz u, suġġett għall-paragrafu 1 (ċ), iż-żieda ta’ elementi batterjostatiċi jew kwalunkwe trattament ieħor li għandu tendenza li jbiddel l-għadd vijabbli tal-kolonja ta’ l-ilma minerali naturali.
3. Il-paragrafu 1 m’għandux jikkostitwixxi ostaklu għall-użu ta’ ilma minerali naturali fil-manifattura ta’ luminati.
L-Artikolu 5
1. L-għadd totali ravvivabbli tal-kolonja ta’ ilma minerali naturali f’ras il-għajn għandu jikkonforma ma’ l-għadd vijabbli normali tal-kolonja tiegħu, u jagħti evidenza sodisfaċenti tal-protezzjoni tas-sors kontra kull kontaminazzjoni. Dan l-għadd totali tal-kolonja għandu jiġi ddeterminat skond il-kondizzjonijiet stipulati fl-Anness I, it-Taqsima II, il-punt 1.3.3.
Wara l-ibbottiljar, l-għadd totali tal-kolonja f’ras il-għajn ma jistax jaqbeż 100 għal kull millilitru minn 20 sa 22oC f’72 siegħa fuq taħlita ta’ agar-agar jew agar-ġelatina u 20 għal kull millilitru f’37oC f’24 siegħa fuq agar-agar. L-għadd totali tal-kolonja għandu jiġi mkejjel fi 12-il siegħa wara l-ibbottiljar, fejn l-ilma jinżamm f’4 °C ± 1 °C matul dan il-perjodu ta’ 12-il siegħa.
F’ras il-għajn, dawn il-valuri normalment m’għandhomx jaqbżu l-20 għal kull millilitru f’20 sa 22oC fi 72 siegħa u 5 għal kull millilitru f’37oC f’24 siegħa rispettivament, fuq il-ftehim li dawn għandhom jiġu kkunsidrati bħala figuri gwida u mhux bħala l-konċentrazzjonijiet massimi permessi.
2. F’ras il-għajn u matul il-marketing tiegħu, ilma minerali naturali għandu jkun ħieles minn:
(a) parassiti u mikro-organiżmi patoġeniċi;
(b) Escherichia coli u coliforms oħrajn u faecal streptococci fi kwalunkwe kampjun ta’ 250 ml eżaminat;
(ċ) Anerobi sporulati li jnaqqsu s-sulfat fi kwalunkwe kampjun ta’ 50 ml eżaminat;
(d) Pseudomanas aeruginosa fi kwalunkwe kampjun ta’ 250 ml eżaminat.
3. Mingħajr preġudizzju għall-paragrafi 1 u 2 u għall-kondizzjonijiet ta’ sfruttament stipulati fl-Anness II, fil-fażi ta’ marketing:
- l-għadd totali ravvivabbli tal-kolonja ta’ l-ilma minerali naturali jista’ jkun biss dak li jirriżulta miż-żieda normali fil-kontenut ta’ batterji li jkollu f’ras il-għajn,
- l-ilma minerali naturali ma jistax ikollu xi difetti organolettiċi.
L-Artikolu 6
Il-kontenituri kollha użati għall-ippakkjar ta’ ilmijiet minerali naturali għandu jitwaħħalhom għeluq iddisinjat biex tiġi evitata kull possibbiltà ta’ adulterazzjoni jew kontaminazzjoni.
L-Artikolu 7
1. Id-deskrizzjoni tal-bejgħ ta’ ilmijiet minerali naturali għandha tkun "ilma naturali minerali" jew, fil-każ ta’ ilma minerali naturali effervexxenti kif definit fl-Anness I, it-Taqsima III, skond il-każ, "ilma minerali naturali kkarbonizzat b’mod naturali", "ilma minerali naturali ffortifikat bil-gass min-nixxiegħa", jew "ilma minerali naturali kkarbonizzat".
Id-deskrizzjoni tal-bejgħ ta’ ilmijiet minerali naturali li jkunu għaddew minn xi wieħed mit-trattamenti li hemm referenza għalihom fl-Artikolu 4(1)(b) għandu jkollha miżjud magħha, skond il-każ, l-indikazzjoni "iddekarbonizzat kompletament" jew "iddekarbonizzat parzjalment".
2. It-tikketti fuq l-ilmijiet minerali naturali għandhom ukoll jagħtu l-informazzjoni mandatarja li ġejja:
(a) - jew il-kliem: "kompożizzjoni skond ir-riżultati ta’ l-analiżi, rikonoxxuta uffiċjalment ta’… (data ta’ l-analiżi)",
- jew dikjarazzjoni tal-kompożizzjoni analitika li tagħti l-kostitwenti karatteristiċi tiegħu;
(b) il-post fejn ġiet sfruttata n- nixxiegħa u l-isem tan-nixxiegħa.
3. L-Istati Membri jistgħu ukoll:
(a) iżommu d-dispożizzjonijiet li jitolbu li l-pajjiż oriġinali jiġi indikat, għalkemm din l-informazzjoni ma tistax tintalab fil-każ ta’ ilmijiet minerali naturali li ġejjin minn nixxiegħa fit-territorju tal-Komunità;
(b) jintroduċu dispożizzjonijiet li jitolbu informazzjoni fuq it-trattamenti li hemm referenza għalihom fl-Artikolu 4(1)(a).
L-Artikolu 8
1. L-isem ta’ lokalità, raħal żgħir jew post jistgħu jidhru fit-test tad-deskrizzjoni kummerċjali sakemm din tirreferi għal ilma minerali naturali li n-nixxiegħa tiegħu hija sfruttata fil-post indikat b’dik id-deskrizzjoni u sakemm din mhix żgwidanti fir-rigward tal-post ta’ l-isfruttament tan-nixxiegħa.
2. Għandu jkun ipprojbit li wieħed jikkumerċjalizza ilma minerali naturali mill-istess nixxiegħa waħdanija taħt iktar minn deskrizzjoni kummerċjali waħda.
3. Meta t-tikketti jew l-iskrizzjonijiet tal-kontenituri li fihom l-ilmijiet minerali naturali huma offruti għall-bejgħ jinkludu deskrizzjoni kummerċjali differenti mill-isem tan-nixxiegħa jew il-post ta’ l-isfruttament tagħha, dan il-post jew l-isem tan-nixxiegħa għandhom jiġu indikati f’ittri li għandhom ikunu ta’ l-anqas darba u nofs tat-tul u l-wisa’ ta’ l-akbar ittra użata għal dik id-deskrizzjoni kummerċjali.
L-ewwel subparagrafu għandu japplika, mutatis mutandis, u bl-istess intenzjoni fir-rigward ta’ l-importanza mogħtija għall-isem tan-nixxiegħa jew il-post ta’ l-isfruttament tagħha, fir-rigward tad-deskrizzjoni kummerċjali użata fir-riklamar, fi kwalunkwe forma, relatata ma’ l-ilmijiet minerali naturali.
L-Artikolu 9
1. Għandu jkun ipprojbit, kemm fuq l-ippakkjar jew fuq it-tikketti u fir-reklamar fi kwalunkwe forma, li jintużaw deżinjazzjonijiet, ismijiet tal-propjetarji, marki kummerċjali, brand names, illustrazzjonijiet jew sinjali oħrajn, kemm jekk dawn huma emblematiċi jew le, li:
(a) fil-każ ta’ ilma minerali naturali, jissuġġerixxu karatteristika li l-ilma m’għandux, b’mod partikolari fil-każ ta’ l-oriġini tiegħu, id-data ta’ l-awtorizzazzjoni biex dan jiġi sfruttat, ir-riżultati ta’ analiżi jew referenzi simili għall-garanzija ta’ awtentiċità.
(b) fil-każ ta’ ilma tax-xorb ippakkjat ġo kontenituri li ma jissodisfawx id-dispożizzjonijiet ta’ l-Anness I, it-Taqsima I, għandhom tendenza li joħolqu konfużjoni ma’ ilma minerali naturali, b’mod partikolari d-deskrizzjoni "ilma minerali".
2. (a) L-indikazzjonijiet kollha li jattribwixxu lill-ilma minerali naturali karatteristiċi relatati mal-prevenzjoni, it-trattament jew il-kura ta’ xi marda umana għandhom ikunu pprojbiti.
(b) Madankollu, l-indikazzjonijiet elenkati fl-Anness III ta’ din id-Direttiva għandhom ikunu awtorizzati jekk dawn jissodisfaw il-kriterji rilevanti stipulati f’dak l-Anness, jew fin-nuqqas ta’ dawn, kriterji stipulati f’dispożizzjonijiet nazzjonali u sakemm dawn ikunu ġew imfassla fuq il-bażi ta’ analiżi fiżiko-kimika, u fejn neċessarju, eżamijiet farmakoloġiċi, fiżjoloġiċi u kliniċi, magħmula skond il-metodi xjentifiċi rikonoxxuti, skond it-Taqsima I, il-paragrafu 2 ta’ l-Anness I.
(ċ) L-Istati Membri jistgħu jawtorizzaw l-indikazzjonijiet "jistimula d-diġestjoni", "jista’ jiffaċilita l-funzjonijiet epato-biljari" jew indikazzjonijiet simili. Dawn jistgħu jawtorizzaw ukoll l-inklużjoni ta’ indikazzjonijiet oħrajn, sakemm dawn ta’ l-aħħar ma jkunux inkompatibbli mal-prinċipji ddikjarati f’(a) u huma kompatibbli ma’ dawk iddikjarati f’(b).
3. L-Istati Membri jistgħu jadottaw dispożizzjonijiet speċjali fir-rigward ta’ informazzjoni - kemm fuq l-ippakkjar jew it-tikketti u fir-reklamar - li tikkonċerna kemm l-ilma minerali naturali huwa adattat għall-ikel tat-tfal żgħar. Dispożizzjonijiet bħal dawn jistgħu jikkonċernaw ukoll il-karatteristiċi ta’ l-ilma li jiddeterminaw l-użu ta’ l-informazzjoni msemmija.
L-Istati Membri li għandhom l-intenzjoni li jieħdu miżuri bħal dawn għandhom jinformaw b’dan minn qabel lill-Istati Membri l-oħra u lill-Kummissjoni.
4. Mhux aktar tard minn tliet snin wara n-notifika ta’ din id-Direttiva, il-Kummissjoni għandha tissottometti lill-Kunsill rapport, u, fejn hu xieraq, proposti adattati fuq l-applikazzjoni tad-dispożizzjonijiet li hemm referenza għalihom f’1.2.12 ta’ l-Anness I, it-Taqsima II.
L-Artikolu 10
1. L-Istati Membri għandhom jadottaw il-miżuri neċessarji biex jassiguraw li l-kummerċ ta’ ilmijiet minerali naturali li jikkonformaw mad-definizzjonijiet u r-regoli stabbiliti f’din id-Direttiva ma jistgħux jiġu mfixkla mill-applikazzjoni ta’ dispożizzjonijiet nazzjonali mhux armonizzati li jirregolaw il-karatteristiċi, il-kompożizzjoni, il-kondizzjonijiet ta’ sfruttament, l-ippakkjar jew l-ittikkettjar ta’ ilmijiet minerali naturali jew ta’ oġġetti ta’ l-ikel b’mod ġenerali.
2. Il-paragrafu 1 m’għandux japplika għal dispożizzjonijiet nazzjonali mhux armonizzati ġġustifikati għal raġunijiet ta’:
- protezzjoni tas-saħħa pubblika,
- prevenzjoni ta’ ingann, sakemm dispożizzjonijiet bħal dawn għandhom tendenza li jfixklu l-applikazzjoni tad-definizzjonijiet u tar-regoli stabbiliti minn din id-Direttiva,
- protezzjoni ta’ propjetà industrijali u kummerċjali, indikazzjonijiet tas-sors, deżinjazzjonijiet ta’ oriġini u l-prevenzjoni ta’ kompetizzjoni inġusta.
L-Artikolu 11
Il-proċeduri biex jittieħdu l-kampjuni u l-metodi ta’ analiżi neċessarji għall-kontrolli tal-karatteristiċi mikrobijoloġiċi li hemm referenza għalihom fl-Artikolu 5 u l-karatteristiċi ta’ kompożizzjoni li hemm referenza għalihom f’1.2 ta’ l-Anness I, Sezzjoni II, għandhom jiġu ddeterminati skond il-proċedura stabbilita fl-Artikolu 12.
L-Artikolu 12
1. Fejn għandha tiġi osservata l-proċedura stabbilita f’dan l-Artikolu, il-kwistjoni għandha tiġi riferuta lill-Kumitat Permanenti fuq l-Oġġetti ta’ l-Ikel, minn hawn ’il quddiem imsejjaħ "il-Kumitat", mill-president, jew fuq l-inizjattiva tiegħu stess jew fuq talba ta’ rappreżentant ta’ xi Stat Membru.
2. Ir-rappreżentant tal-Kummissjoni għandu jissottometti lill-Kumitat abbozz tal-miżuri li għandhom jittieħdu. Il-Kumitat għandu jagħti l-opinjoni tiegħu dwar l-abbozz fi żmien limitat stabbilit mill-president skond l-urġenza tal-każ. L-opinjonijiet għandhom jittieħdu b’maġġoranza ta’ 41 vot, fejn il-voti ta’ l-Istati Membri jkunu peżati skond l-Artikolu 148(2) tat-Trattat. Il-President ma għandux jivvota.
3. (a) Il-Kummissjoni għandha tadotta l-miżuri maħsuba jekk ikunu konformi ma’ l-opinjoni tal-Kumitat.
(b) Fejn il-miżuri maħsuba ma jkunux konformi ma’ l-opinjoni tal-Kumitat, jew jekk ma tingħata l-ebda opinjoni, il-Kummissjoni għandha, mill-aktar fis, tissottometti lill-Kunsill proposta dwar il-miżuri li għandhom jittieħdu. Il-Kunsill għandu jaġixxi b’maġġoranza kwalifikata;
(ċ) jekk, fi żmien tliet xhur minn meta l-każ ikun tressaq quddiem il-Kunsill, dan ikun għadu ma ħax azzjoni, il-miżuri proposti mill-Kummissjoni għandhom jiġu adottati.
L-Artikolu 13
L-Artikolu 12 għandu japplika għal perjodu ta’ 18-il xahar mid-data li fih il-kwistjoni tkun ġiet riferuta lill-Kumitat għall-ewwel darba skond l-Artikolu 12(1).
L-Artikolu 14
Din id-Direttiva m’għandhiex tapplika għal ilmijiet minerali naturali għall-esportazzjoni lejn pajjiżi terzi.
L-Artikolu 15
L-Istati Membri għandhom jagħmlu l-emendi neċessarji lil-liġijiet tagħhom sabiex dawn jikkonformaw ma’ din id-Direttiva u għandhom javżaw b’dan lill-Kummissjoni minnufih; il-liġijiet hekk emendati għandhom jiġu applikati b’tali mod li:
- jippermettu l-kummerċ ta’ prodotti li jikkonformaw ma’ din id-Direttiva mhux aktar tard minn sentejn min-notifika tagħha,
- jipprojbixxu l-kummerċ ta’ prodotti li ma jikkonformawx ma’ din id-Direttiva erba’ snin wara n-notifika tagħha.
L-Artikolu 16
Din id-Direttiva għandha tapplika wkoll għall-overseas departments tar-Repubblika Franċiża.
L-Artikolu 17
Din id-Direttiva hija indirizzata lill-Istati Membri.
Magħmula fi Brussel, fil-15 ta’ Lulju 1980.

Labels: 17
3
15
16